b'\n_START_ARTICLE_\nSpecialieji efektai\n_START_PARAGRAPH_\nSpecialieji efektai skirti sukurti tikrov\xc4\x97s iliuzijai kino filme, reklamoje arba muzikos vaizdo klipuose. Da\xc5\xbeniausiai naudojami ypating\xc5\xb3 oro ar aplinkos s\xc4\x85lyg\xc5\xb3 suk\xc5\xabrimui, vaizdo pagra\xc5\xbeinimui, tikrov\xc4\x97je neegzistuojan\xc4\x8di\xc5\xb3 objekt\xc5\xb3 k\xc5\xabrimui ar filmuojant scenas, kurios gali b\xc5\xabti pavojingos filmavimo grup\xc4\x97s nari\xc5\xb3 ir aktori\xc5\xb3 gyvybei. Specialieji efektai taip pat naudojami siekiant suma\xc5\xbeinti i\xc5\xa1laidas ir efektyviai panaudoti filmo biud\xc5\xbeet\xc4\x85. Pavyzd\xc5\xbeiui, kuomet filmavimas vykdomas studijoje ir tokiu b\xc5\xabdu yra i\xc5\xa1vengiama visos komandos bei filmavimo \xc4\xafrangos gabenimo \xc4\xaf kit\xc4\x85 miest\xc4\x85 ar \xc5\xa1al\xc4\xaf, komandos nari\xc5\xb3 apgyvendinimo ir pan. Specialieji efektai gali b\xc5\xabti kuriami aik\xc5\xa1tel\xc4\x97je filmavimo metu, arba v\xc4\x97liau baigus filmavim\xc4\x85 ir skirstomi \xc4\xaf dvi pagrindines grupes: fizinius efektus (arba tiesiog specialiuosius efektus) ir vaizdo efektus.\n_START_SECTION_\nSpecialieji efektai\n_START_PARAGRAPH_\nFilmavimo metu aik\xc5\xa1tel\xc4\x97je kuriami efektai: sprogimai, \xc5\xa1\xc5\xabviai, degimai, gri\xc5\xabtys, avarijos, bei \xc4\xafvairios stichijos\xc2\xa0\xe2\x80\x93 v\xc4\x97jas, lietus, sniegas dar gali b\xc5\xabti vadinami fiziniais efektais. Da\xc5\xbenai naudojami ir specialieji grimo efektai\xc2\xa0\xe2\x80\x93 \xc4\xafvairios pabais\xc5\xb3 kauk\xc4\x97s, \xc5\xbeaizdos, randai, pagaminti i\xc5\xa1 specialios latekso med\xc5\xbeiagos. Kuriant pavojingus efektus filmavimo aik\xc5\xa1tel\xc4\x97je speciali\xc5\xb3j\xc5\xb3 efekt\xc5\xb3 grup\xc4\x97 bendradarbiauja su kaskadininkais.\n_START_SECTION_\nVaizdo efektai\n_START_PARAGRAPH_\nPo filmavimo kuriami specialieji efektai yra vadinami vaizdo efektais (angli\xc5\xa1kas trumpinys VFX) ir skirstomi \xc4\xaf fizinius ir skaitmeninius. Fiziniai vaizdo efektai paprastai yra studijose filmuojami suma\xc5\xbeinto mastelio modeliai, aktoriai su specialiu grimu ar apranga bei hydrauliniais ir elektroniniais \xc4\xafrenginiais valdomos l\xc4\x97l\xc4\x97s ar j\xc5\xb3 dalys. Aktori\xc5\xb3 su specialiu grimu filmavimas \xc5\xa1ioje stadijoje yra atliekamas, kaip papildomas filmavimas prie pagrindinio filmavimo. Skaitmeniniai vaizdo efektai\xc2\xa0\xe2\x80\x93 tai kompiuteriu sukurti efektai. Jie yra skiriami \xc4\xaf trimat\xc4\x97s (3D) kompiuterin\xc4\x97s grafikos, dar vadinamos CGI (Computer Generated Imagery), skaitmenin\xc4\x97s tapybos, vaizdo komponavimo ir T&V._NEWLINE_Trimate grafika sukurti vaizdo efektai da\xc5\xbeniausiai b\xc5\xabna: skaitmeniniai persona\xc5\xbeai, aplinkos, daleli\xc5\xb3 sistemos (particle systems) bei tiesiog gamtos efektai, kaip ugnis, d\xc5\xabmai, krituliai ir pan. Su trimate grafika tiesiogiai susijusios tokios technologijos, kaip trimatis skenavimas bei judesi\xc5\xb3 valdymas (motion capture ir 3D tracking). Stambiose vaizdo efekt\xc5\xb3 studijose trimat\xc4\x97 animacija yra da\xc5\xbenai atskiriama, kaip \xc5\xbeemesnio lygmens 3D grup\xc4\x97, kuri specializuojasi skaitmenini\xc5\xb3 modeli\xc5\xb3 paruo\xc5\xa1imu animacijai, judesio valdymo technologij\xc5\xb3 k\xc5\xabrime ir taikyme. Geri trima\xc4\x8di\xc5\xb3 vaizdo efekt\xc5\xb3 pavyzd\xc5\xbeiai yra filmo \xe2\x80\x9eJuros periodo parkas\xe2\x80\x9c dinozaurai._NEWLINE_Skaitmenin\xc4\x97s tapybos (angl. matte painting) efektai da\xc5\xbeniausiai apima aplink\xc5\xb3 k\xc5\xabrim\xc4\x85, scenos dekoracij\xc5\xb3 prapl\xc4\x97tim\xc4\x85 ar atskir\xc5\xb3 scenos element\xc5\xb3 suk\xc5\xabrim\xc4\x85. Tapybos efektai yra naudojami, kaip pigesn\xc4\x97 ir greitesn\xc4\x97 alternatyva skaitmenin\xc4\x97ms trimat\xc4\x97ms aplinkoms ar dekoracijoms. Naujausios tapybos technologijos yra glaud\xc5\xbeiai susijusios su trimat\xc4\x97s grafikos technologijomis ir apima taip vadinam\xc4\x85 2.5D\xc2\xa0\xe2\x80\x93 vaizdo projektavimo ant i\xc5\xa1kilusi\xc5\xb3 pavir\xc5\xa1i\xc5\xb3 b\xc5\xabd\xc4\x85._NEWLINE_Vaizdo komponavimas (angl. compositing) yra galutin\xc4\x97 skaitmenini\xc5\xb3 ir fizini\xc5\xb3 efekt\xc5\xb3 k\xc5\xabrimo stadija, kuomet visa turima med\xc5\xbeiaga (filmuoti ir kompiuteriu kurti vaizdai) sukomponuojami \xc4\xaf vien\xc4\x85 bendr\xc4\x85 visum\xc4\x85, suderinamos j\xc5\xb3 spalvos bei ry\xc5\xa1kumas. Vaizdo komponavimas priskiriamas dvimat\xc4\x97s kompiuterin\xc4\x97s grafikos 2D r\xc5\xab\xc5\xa1iai, nors vaizdo komponavimas gali b\xc5\xabti atliekamas ne tik plok\xc5\xa1tumoje, bet ir erdv\xc4\x97je._NEWLINE__NEWLINE_T&V (tyrimo ir vystymo) grup\xc4\x97s (angl. R&D / research and development)\xc2\xa0\xe2\x80\x93 tai programin\xc4\x97s \xc4\xafrangos k\xc5\xabrimo grup\xc4\x97s. Jos yra steigiamos tik stambiose efekt\xc5\xb3 k\xc5\xabrimo kompanijose tam, kad sukurt\xc5\xb3 tobulesnes tik kompanijos viduje naudojamas kompiuterines programas ar integruojamus programinius modulius. Taip pat programinio kodo scenarijus, kurie reikalingi sud\xc4\x97tingoms animacijoms ar animacijos metu s\xc4\x85veikaujantiems objektams._NEWLINE_Da\xc5\xbenai, t\xc4\x85 pat\xc4\xaf film\xc5\xb3 k\xc5\xabr\xc4\x97j\xc5\xb3 sumanym\xc4\x85 galima i\xc5\xa1pildyti naudojant net kelis b\xc5\xabdus. Tinkamiausias yra pasirenkamas atsi\xc5\xbevelgiant \xc4\xaf biud\xc5\xbeet\xc4\x85, norimo rezultato kokyb\xc4\x99, laik\xc4\x85, s\xc4\x85lygas ir pan.'